Diari Oficial de la Generalitat Valenciana


Sumari del DOGV 9496, del 23-12-2022 (2022/11420)

RESOLUCIÓ de 21 d'octubre de 2022, del director general de Qualitat i Educació Ambiental, per la qual es formula l'informe d'impacte ambiental del projecte de sondeig d'investigació d'aigües subterrànies per a proveïment públic a diferents urbanitzacions, polígon 16, parcel·la 69, partida Pedralvilla, del terme municipal d'Olocau. Expedient: (2795035) 159/2022/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9496

Data del DOGV
:   23-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11544


Data del document
:   21-10-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Olocau
    * impacte ambiental

RESOLUCIÓ de 21 d'octubre de 2022, del director general de Qualitat i Educació Ambiental, per la qual es formula l'informe d'impacte ambiental del projecte de sondeig d'investigació d'aigües subterrànies per a proveïment públic a diferents urbanitzacions, polígon 16, parcel·la 69, partida Pedralvilla, del terme municipal d'Olocau. Expedient: (2795035) 159/2022/AIA. [2022/11801]  
  
«Informe d'impacte ambiental  
Expedient: 159/2022/AIA (2795035)  
Títol: Sondeig d'investigació d'aigües subterrànies per a proveïment públic a diferents urbanitzacions  
Titular: Sociedad de Riegos Perla del Pla de Olocau, SC  
Òrgan substantiu: Servei Territorial d'Indústria, Energia i Mines (València)  
Expedient: ASOSUB/2022/79/46  
Localització: polígon 16, parcel·la 69, partida Pedralvilla del terme municipal d'Olocau  
  
Descripció del projecte  
La finalitat del projecte que presenta la Sociedad de Riegos Perla del Pla de Olocau, SC, és l'execució d'una captació d'aigües subterrànies mitjançant sondeig en una parcel·la propietat seua, concretament en el polígon 16, parcel·la 69, partida Pedralvilla del terme municipal d'Olocau, per a substituir una de les captacions d'aigua subterrània existents que són la base de la seua activitat (proveïment d'aigua potable a urbanitzacions).  
Actualment, l'aigua procedeix de dues captacions d'aigües subterrànies que hi ha en la mateixa parcel·la (Perla del Pla 1 i Perla del Pla 2), inscrites en el registre d'aigües, secció C, tom 43, foli 40, de la Confederació Hidrogràfica del Xúquer per a l'aprofitament d'aigües subterrànies en el terme municipal d'Olocau, expedient 1987IP0795, amb un volum autoritzat de 504.000 m³/any per a 8.000 habitants, en l'àrea de subministrament el Campillo, la Seu i Pedralvilla.  
De les revisions de les captacions existents (registre videogràfic) es desprén que l'estat actual d'envelliment i debilitament de la canonada del sondeig per corrosió, oxidació, etc., fa preveure una vida curta de les instal·lacions i es pot produir de manera inesperada i fortuïta la implosió i el col·lapse del sondeig, cosa que inhabilitaria les captacions per a la finalitat prevista i produiria un tall de subministrament al proveïment a la població.  
La previsió adequada per a evitar els talls de subministrament, davant de la situació descrita, és dur a terme una nova captació en l'entorn en el qual es localitzen les instal·lacions de bombament, connexió a la xarxa, depòsit i cloració.  
Les extraccions de la nova captació no suposaran un augment del volum de la concessió actual, sinó un punt de presa complementari al proveïment actual per a tractar d'establir la garantia del subministrament actual que es produeix des de 1987. No es defineix la xarxa d'impulsió/distribució associada, ja que es desconeix el cabal que se n'ha d'obtindre.  
L'execució de la captació d'aigües subterrànies es farà mitjançant sondeig, de 250 m de profunditat i 320 mm de diàmetre de perforació i 250 mm de diàmetre d'intubació. La nova perforació quedarà situada dins d'una arqueta d'1,5 × 1,5 × 1,5 m, 20 cm de gros i coberta per una planxa metàl·lica de 2 mm de gros.  
De la mateixa manera, i per a evitar abocaments i caigudes d'objectes no desitjats a l'interior, el perímetre de la perforació, almenys 2 m, quedarà cobert d'una capa de formigó de 0,3 m de gros. Es farà un segellament sanitari del sondeig, es cementarà l'espai anul·lar entre la canonada exterior i el terreny natural, per als sis primers metres.  
  
El sistema de perforació seleccionat és el de rotopercussió pneumàtica amb circulació directa, amb utilització d'aire comprimit en cabal suficient perquè el martell percussor complisca la seua funció. Es perforarà en sec fins que la naturalesa del material i la profunditat del terreny perforat requerisca aigua per a evacuar-lo, en cabal suficient per a l'evacuació del detritus de perforació.  
No es preveu utilitzar llots, ja que el sistema de perforació, de tipus pneumàtic i amb circulació directa, impossibilita que circulen. Tampoc es preveu usar escumants per a facilitar l'evacuació de detritus. En la columna geològica previsible no apareixen nivells arenosos que puguen desestabilitzar la perforació i impedir-ne l'oclusió, raó per la qual no faran falta additius (bentonites, cementació, etc.) per a estabilitzar aquests trams.  
A efectes constructius i sobre la base dels càlculs fets es farà una bassa d'arreplega de detritus de perforació d'uns 50 m³, i serà suficient per a l'acumulació del detritus i l'aportació d'aigua de perforació (75 l/m aproximadament).  
El sondeig es localitzarà en la massa d'aigua subterrània 080.131 «Llíria-Casinos» que presenta diferents sectors aqüífers, amb naturalesa geològica i característiques aqüíferes diferents. Hi destaquen, entre altres, la cubeta de Villar del Arzobispo i la cubeta Llíria-Casinos. En la primera, el major interés hidrogeològic se centra en les calcàries del Juràssic superior, que es troben a 100 m de profunditat davall del recobriment d'Edat Quaternària, Miocena i Cretàcia inferior, que constitueixen un nivell aqüífer superficial de característiques pobres, desconnectat del context regional. El nivell piezomètric varia entre 400 i 250 msnm i indica un flux en direcció NO-SE. En la cubeta de Llíria-Casinos, la complexitat tectònica permet que els diferents nivells transmissius estiguen en connexió hidràulica formant un únic aqüífer, en el qual el màxim interés se centra en els materials juràssics.  
Geològicament, la parcel·la es localitza sobre l'aflorament de materials d'Edat Quaternària (sòls), on s'obrirà l'obra, associats als contraforts de la serra de la Calderona, davall dels quals es localitzen fonamentalment margues i calcàries i dolomies massives alternants.  
  
La perforació del sondeig travessarà una formació triàsica constituïda fonamentalment per calcàries i dolomies compactes i fissurades (aqüífer) i nivells intercalats de margues.  
  
Tramitació administrativa  
Mitjançant un escrit firmat el 25 d'agost de 2022 pel cap del Servei Territorial d'Indústria, Energia i Mines de València (referència expedient ASOSUB/2022/79/46), es trasllada a aquest òrgan ambiental l'expedient, a fi de ser sotmés al procediment d'avaluació ambiental simplificada segons l'annex II, grup 3 de la Llei 21/2013, de 9 de desembre, d'avaluació ambiental.  
Vista la informació continguda en l'expedient, es considera que es disposa d'elements de judici suficients per a dur a terme l'avaluació d'impacte ambiental simplificada.  
  
Criteris ambientals  
A partir del document tècnic tramitat, de l'anàlisi feta, així com de la consideració dels criteris de l'annex III de la llei 21/2013, modificat per la Llei 9/2018, resulta el que hi ha tot seguit:  
Característiques del projecte  
a) Durant la fase d'execució, la superfície afectada serà la que ocupen la maquinària de perforació, compressors, vehicles auxiliars i la bassa d'arreplega de llots i detritus de la perforació. Per a dur a terme de manera correcta els treballs, l'accés de material auxiliar, etc., s'ha de delimitar una superfície pròxima als 500 m². Actualment, la parcel·la està anivellada i no cal esplanació. La vegetació present (arbratge) està prou dispersa com per a evitar-ne l'eliminació.  
L'abandó de la perforació, per motius constructius o perquè no s'hi localitze el nivell freàtic, suposarà el segellament de la perforació. Per a fer-ho, es reblirà el sondeig amb el detritus extret i aportació de grava silícia, i, finalment, s'executarà un tap d'almenys 15 m des de la superfície de productes tipus Compactonic.  
b) El termini d'execució previst per a fer les obres serà de dues setmanes una vegada s'hagen obtingut les autoritzacions oportunes dels organismes oficials competents. Després d'executar el sondeig, s'hauran de retirar les instal·lacions portàtils, així com descompactar, i restituir a condicions mediambientalment adequades a l'ús anterior, els sòls dels terrenys afectats.  
  
c) Els residus que es generaran durant les obres procedeixen principalment del material extret en la perforació del sondeig. El volum de detritus i aigua es decantarà en la bassa feta a aquest efecte a boca de pou, evitant l'abocament de material en el terreny limítrof a l'obra.  
El detritus de la perforació estarà compost per fragments angulosos de grandària llim-grava de la fracció calcària i dolomítica (depenent de la fissuració i composició), i de grandària llim-arena de la fracció margosa (sobre la base de l'estat de compactació que presente). La mescla del material fraccionat amb l'aigua aportada al circuit i amb el cabal d'aire injectat genera el fluid que s'evacua a mesura que s'avança en la perforació.  
Si hi haguera rebliment de la bassa construïda per una aportació extraordinària del material de perforació, s'ha de buidar i transportar el material a abocador d'inerts més pròxim. L'excavació es farà a uns 3 m de l'embocadura de la perforació amb les dimensions següents: 4 m (ample) × 5 m (llarg) × 2,5 m (profunditat). L'emplaçament quedarà senyalitzat i clos. Una vegada acabada l'obra es reblirà, cobrirà i compactarà amb el material extret de l'excavació.  
  
Durant l'execució de les obres, s'ha de delimitar l'espai reservat a l'acumulació d'enderrocs i residus, de manera separada. En qualsevol cas, la gestió de tots aquests materials, junt amb els derivats del manteniment de la maquinària (olis, filtres, etc.), es farà mitjançant gestor autoritzat.  
d) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
  
  
Ubicació del projecte  
El sondeig se situarà en la parcel·la 69 del polígon 16, en la partida Pedralvilla del terme municipal d'Olocau. Les coordenades UTM (ETRS 89) són les següents: G 672.454 U 4.392.010 Z 160 Fus 30.  
  
La distància al llit principal més pròxim és de 480 m aproximadament, queda situat al marge esquerre del barranc d'Olocau mentre que la distància al pou més pròxim, d'un altre usuari, és d'uns 350 m.  
  
Quant a les característiques de la zona d'actuació, es tracta d'entorn rústic, no està edificat ni hi ha desnivells que s'hagen de tindre en compte, i la topografia del terreny és molt regular en tota la parcel·la.  
El sondeig se situarà en una parcel·la classificada com a sòl no urbanitzable comú, dins de terreny forestal segons la Llei 3/1993, de 9 de desembre, forestal de la Comunitat Valenciana.  
  
Característiques de l'impacte potencial  
a) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal de dues setmanes i de poca rellevància ambiental. El risc d'accidents el regulen les normes laborals i de seguretat minera, que competeixen a l'òrgan substantiu, i és poc probable que puguen arribar a tindre efectes ambientals considerables.  
b) Al marge de l'aprofitament hídric, l'ús de recursos naturals és irrellevant en aquesta mena d'obres, així com la generació de residus, més enllà del detritus generat per la perforació, que, per la poca magnitud, caràcter terrigen i naturalesa inerta, no constituiran, segons el projectista, un problema d'eliminació. La lixiviabilitat total, el contingut de contaminants i l'ecotoxicitat del lixiviat són poc significatius i, en particular, no han de suposar risc per a la qualitat de les aigües superficials ni subterrànies. Tampoc es considera afecció sobre la fauna, flora i biodiversitat.  
c) No s'afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, ni sobre la fauna, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu afecció a altres elements ambientals, ni historicoculturals coneguts o catalogats. No s'ha detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. S'han d'adoptar, no obstant això, les mesures preventives i de control i seguiment per a comprovar el normal desenvolupament de les obres i per si hi haguera qualsevol troballa fortuïta o situacions imprevistes.  
Per la qual cosa, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no cal avaluació d'impacte ambiental ordinària.  
  
  
Consideracions jurídiques  
El projecte d'investigació d'aigües subterrànies constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb el grup 3.a) 3r del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot això, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar que el projecte de sondeig d'aigües subterrànies amb destinació al subministrament d'aigua per a proveïment públic d'urbanitzacions en el terme municipal d'Olocau, sense perjudici d'obtindre prèviament les autoritzacions sectorials que siguen aplicables, no tindrà efectes significatius sobre el medi ambient i no cal una avaluació d'impacte ambiental ordinària. Tot això, sempre que s'ajuste a les previsions del projecte, del document ambiental i als termes del present informe, en particular:  
1r) Els materials extrets de la perforació i els de l'excavació de la bassa de llots són de naturalesa molt similar, i tots dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats).  
Els materials d'excavació disposen de regulació i gestió específica segons l'Ordre APM/1007/2017 que regula les normes de valorització de materials excavats per a l'ús en obres i operacions de rebliment diferents al lloc on es van generar. També podrien fer-ho mitjançant el Decret 200/2004, del Consell de la Generalitat que regula l'ús de residus inerts en obres de restauració i rebliment (article 3.1.a. No obstant això, al detritus del sondeig li aplicaria el Decret 200/2004, ja que l'Ordre APM/1007/2007, només aplica a materials classificats amb el codi 17 05 04. En qualsevol cas, el terreny s'haurà de restaurar i quedar amb la morfologia inicial.  
2n) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta s'haurà d'abocar a llits naturals, directament o a través d'un sistema d'evacuació que, mitjançant laminació de cabals o dissipadors d'energia, resulte efectiu per a evitar erosió i possibles danys en infraestructures i propietats adjacents. Si es produïren, el promotor de l'obra haurà de reparar els desperfectes i, si és el cas, indemnitzar els afectats pels perjudicis ocasionats.  
3r) El contractista haurà de construir una bassa de llots amb unes dimensions que puga albergar la totalitat dels detritus, llots i additius generats durant una perforació de 250 m de profunditat i 320 mm, de diàmetre, tenint en compte l'esponjament que es produeix després de l'extracció del material perforat.  
4t) Atesa la localització del sondeig enclavat en sòl forestal del PATFOR, s'ha de tindre en compte l'aplicació del Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es fan en terreny forestal o en els voltants.  
5é) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, adoptant les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
6é) En el cas que, per diferents motius, es renunciara a l'ús del sondeig (falta de cabal, mala qualitat de l'aigua, solsides en el pou, etc.) s'haurà de clausurar i segellar, així com restaurar el terreny a la situació original, ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
7é) S'ha de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
  
Segon  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes propis, si, una vegada publicat en el Diari Oficial de la Generalitat Valenciana, no s'autoritza el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
  
C. L'informe d'impacte ambiental no serà objecte de cap recurs sense perjudici dels que, si escau, corresponguen en via administrativa o judicial contra l'acte, en el seu cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 21 d'octubre de 2022.- El director general de Qualitat i Educació Ambiental: Joan Piquer Huerga.»